钦定古今图书集成/明伦汇编/皇极典/第047卷 > 北齐一
## 钦定古今图书集成/明伦汇编/皇极典/第047卷 > 北齐一

### 文宣帝本纪

按《北齐书神武帝本纪》，“齐高祖神武皇帝，姓高名欢，
字贺六浑，渤海蓨人也。六世祖隐，晋元菟太守。隐生
庆，庆生泰，泰生湖，三世仕慕容氏。及慕容宝败国乱，
湖率众归魏，为右将军。湖生四子。第三子谧仕魏，位
至侍御史，坐法，徙居怀朔镇。谧生皇考树，性通率，不
事家业。住居白道南，数有赤光紫气之异。邻人以为”
怪，劝徙居以避之。皇考曰：“安知非吉？”居之自若。及神
武生，而皇妣韩氏殂，养于同产姊婿镇狱队尉景家。
神武既累世北边，故习其俗遂同鲜卑。长而深沉有
大度，轻财重士，为豪侠所宗。目有精光，长头高颧，齿
白如玉，少有人杰表。家贫。及聘武明皇后，始有马，得
给镇为队主。镇将辽西段长常奇神武貌，谓曰：“君有
康济才，终不徒然，便以子孙为托。”及贵，追赠长司空，
擢其子宁用之。神武自队主转为函使。尝乘驿过建
兴，云雾昼晦，雷声随之，半日乃绝，若有神应者。每行
道路，往来无风尘之色。又尝梦履众星而行，觉而内
喜。为函使六年，每至洛阳，给令史麻祥使。祥尝以肉
啖神武，神武性不立食，坐而进之。祥以为慢己，笞神
武四十。及自洛阳还，倾产以结客。亲故怪问之，答曰：
“吾至洛阳，宿卫羽林相率焚领军张彝宅，朝廷惧其
乱而不问。为政若此，事可知也。财物岂可常守邪！”自
是乃有澄清天下之志，与怀朔省事云中司马子如
及秀容人刘贵、中山人贾显智为奔走之友，怀朔户
曹史孙腾、外兵史侯景亦相友结。刘贵尝得一白鹰，
与神武及尉景、蔡儁子如贾显智等猎于沃野，见一
赤兔，每搏辄逸，遂至回泽。泽中有茆屋，将奔入，有狗
自屋中出，噬之，鹰兔俱死。神武怒，以鸣镝射之，狗毙。
屋中有二人出，持神武襟甚急。其母两目盲，曳杖呵
其二子曰：“何故触大家”，出瓮中酒烹羊以饭客。因自
言善，暗相遍扪，诸人皆贵，而指麾俱由神武。又曰：“子
如历位显智，不善终。”饭竟，出行数里，还更访之，则本
无人居，乃向非人也。由是诸人益加敬异。孝昌元年，
柔元镇人杜洛周反于上谷，神武乃与同志从之，丑
其行事，私与尉景、段荣、蔡儁图之，不果而逃，为其骑
所追。文襄及魏永熙后皆幼，武明后于牛上抱负之。
文襄屡落牛，神武弯弓将射之，以决去。后呼荣求救，
赖荣遽下，取之以免。遂奔葛荣，又亡归尔朱荣于秀
容。先是，刘贵事荣，盛言神武美，至是始得见，以憔悴
故，未之奇也。贵乃为神武更衣，复求见，因随荣之厩。
厩有恶马，荥命翦之，神武乃不加羁绊，而翦竟不蹄
啮。已而起曰：“御恶人亦如此马矣。”荣遂坐神武于床
下，屏左右而访时事。神武曰：“闻公有马十二，各色别
为群，将此竟何用也？”荣曰：“但言尔意。”神武曰：“方今天
子愚弱，太后淫乱，孽宠擅命，朝政不行。以明公雄武，
乘时奋发，讨郑俨、徐纥而清帝侧，霸业可举鞭而成，
此贺六浑之意也。”荣大悦，语自日中至夜半乃出，自
是每参军谋。后从荣徙据并州，抵扬州，邑人庞苍鹰
止团焦中，每从外归，主人遥闻行响动地，苍鹰母数
见团焦赤气赫然属天。又苍鹰尝夜欲入，有青衣人
拔刀叱曰：“何故触王？”言讫不见，始以为异，密觇之，唯
见赤蛇蟠床上，乃益惊异，因杀牛分肉，厚以相奉。苍
鹰母求以神武为义子，及得志，以其宅为第，号为“南
宅。”虽门巷开广，堂宇崇丽，其本所住《团焦》，以石垩涂
之，留而不毁。至文宣时，遂为宫。既而荣以神武为亲
信都督。于时魏明帝衔郑俨、徐纥，逼灵太后，未敢制，
私使荣举兵内向。荣以神武为前锋，至上党，明帝又
私诏停之。及帝暴崩，荣遂入洛。因将篡位，神武谏恐
不听，请铸象卜之，铸不成，乃止。孝庄帝立，以定策勋，
封铜鞮伯。及尔朱荣击葛荣，令神武喻下贼别称王
者七人。后与行台于晖破羊侃于泰山，寻与元天穆
破邢杲于济南，累迁第三镇人酋长常在荣帐内。荣
尝问左右曰：“一日无我，谁可主军？”皆称尔朱兆曰：“此
正可统三千骑以还。堪代我主众者，唯贺六浑耳。”因
诫兆曰：“尔非其匹，终当为其子穿鼻。”乃以神武为晋
州刺史。于是大聚敛，因刘贵货，荣下要人，尽得其意。
时州库角无故自鸣，神武异之。无几而孝庄诛荥。及
尔朱兆自晋阳将举兵赴洛，召神武。神武使长史孙
腾辞以绛、蜀、汾、寇欲反，不可委去，兆恨焉。腾复命，神武曰：“兆举兵犯上，此大贼也，吾不能久事之。”自是始
有图兆计。及兆入洛，执庄帝以北。神武闻之大惊，又
使孙腾伪贺。兆因密觇孝庄所在，将劫以举义，不果。
乃以书喻之，言不宜执天子以受恶名于海内。兆不
纳，杀帝，而与尔朱世隆等立长广王晔，改元建明，封
神武为平阳郡公。及费也头纥豆陵步藩入秀容，逼
晋阳。兆征神武。神武将往，贺拔焉过儿请缓行以敝
之，神武乃往，逗遛，辞以河无桥，不得渡。步藩军盛，兆
败走。初，孝庄之诛尔朱荣，知其党必有逆谋，乃密敕
步藩令袭其后。步藩既败兆等，以兵势日盛，兆又请
救于神武。神武内图兆，复虑步藩后之难除，乃与兆
悉力破之。藩死，深德神武，誓为兄弟。时世隆、度律、彦
伯共执朝政。天光据关右，兆据并州，仲远据东郡，各
拥兵为𣊻，天下苦之。葛荣众流入并、肆者二十馀万，
为契胡陵暴，皆不聊生，大小二十六反，诛夷者半，犹
草窃不止。兆患之，问计于神武。神武曰：“六镇反残，不
可尽杀，宜选王素腹心者，私使统焉。若有犯者，直罪
其帅，则所罪者寡。”兆曰：“善！谁可行也？”贺拔允时在坐，
请神武。神武拳欧之，折其一齿，曰：“生平天柱时，奴辈
伏处分如鹰犬。今日天下，安置在王？而阿鞠泥敢诬
下罔上，请杀之。”兆以神武为诚，遂以委焉。神武以兆
醉，恐醒后或致疑贰，遂出宣言：“受委统州镇兵，可集
汾东。”受令，乃建牙杨曲川，陈部分。有款军门者，绛巾
袍，自称梗杨驿子，愿厕左右。访之，则以力闻。常于并
州市扼杀人者，乃署为亲信都督。兵士素恶兆而乐
神武，于是莫不皆至。居无何，又使刘贵请兆以“并肆
频岁霜旱，降户掘黄鼠而食之，皆面无谷色，徒污人
国土，请令就食山东，待温饱而处分之。”兆从其议。其
长史慕容绍宗谏曰：“不可。今四方扰扰，人怀异望，况
高公雄略，又握大兵，将不可为。”兆曰：“香火重誓，何所
虑也？”绍宗曰：“亲兄弟尚尔难信，何论香火。”时兆左右
已受神武金，因谮绍宗与神武旧有隙，兆乃禁绍宗
而催神武发。神武乃自晋阳出滏口，路逢尔朱荣妻
北乡长公主自洛阳来，马三百匹，尽夺易之。兆闻，乃
释绍宗而问焉。绍宗曰：“犹掌握中物也。”于是自追神
武至襄垣。会漳水暴长，桥坏，神武隔水拜曰：“所以借
公主马，非有他，故备山东盗耳。王受公主言，自来赐
追，今渡河而死，不辞，此众便叛。兆。”自陈无此意，因轻
马渡，与神武坐幕下陈谢。遂授刀引头，使神武斫己。
神武大哭曰：“自天柱薨，背贺六浑更何所仰？愿大家
千万岁以申力用。今旁人构间至此，大家何忍复出
此言！”兆投刀于地，遂刑白马而盟，誓为兄弟，留宿夜
饮。尉景伏壮士，欲执兆，神武啮臂止之曰：“今杀之，其
党必奔归聚结。兵饥马瘦，不可相支。若英雄崛起，则
为害滋甚，不如且置之。兆虽劲捷，而凶狡无谋，不足
图也。”旦日，兆归营，又召神武，神武将上马诣之，孙腾
牵衣乃止。兆隔水肆骂，驰还晋阳。兆心腹念贤领降
户家累别为营，神武伪与之善，观其佩刀，因取之以
杀其从者。从者尽散，于是士众咸悦，倍愿附从。初，魏
真君内学者奏言“上党有天子气，云在壶关大王山。”
武帝于是南巡，以厌当之，累石为三封，斩其北凤凰
山，以毁其形。后上党人居晋阳者号上党坊，神武实
居之。及是，行舍大王山，六旬而进。将出滏口，倍加约
束，纎毫之物，不听侵犯。将过麦地，神武辄步牵马。远
近闻之，皆称高仪同将兵整肃，益归心焉。遂前行，屯
邺求粮相州刺史刘诞。诞不供，有军营租米，神武自
取之。魏普泰元年二月，神武军次信都，高乾封隆之
开门以待，遂据冀州。是月，尔朱度律废元晔而立节
闵帝，欲羁縻神武。三月，乃白节闵帝，封神武为渤海
王，征使入觐，神武辞。四月癸巳，又加授东道大行台
第一镇人。酋长庞苍鹰自太原来奔，神武以为行台
郎，寻以为安州刺史。神武自向山东，养土缮甲，禁侵
掠，百姓归心。乃诈为书，言“尔朱兆将以六镇人配契
胡为部曲。”众皆愁怨。又为并州符，征兵讨部落，稽发
万人，将遣之。孙腾、尉景为请留五日，如此者再。神武
亲送之郊，雪涕执别，人皆号恸，哭声动地。神武乃喻
之曰：“与尔俱失乡客，义同一家，不意在上乃尔征召。
直向西，已当死，后军期又当死，配国人又当死，奈何？”
众曰：“唯有反耳。”神武曰：“反是急计，须推一人为主。”众
愿奉神武。神武曰：“尔乡里难制，不见葛荣乎？虽百万
众，无刑法，终自灰灭。今以吾为主，当与前异。不得欺
汉儿，不得犯军令。生死任吾则可，不尔，不能为取笑
天下。”众皆顿颡，死生唯命。神武曰：“若不得已，明日椎
牛飨士，喻以讨尔朱之意。”封隆之进曰：“千载一时，普
天幸甚！”神武曰：“讨贼，大顺也；拯时，大业也。吾虽不武，
以死继之，何敢让焉！”六月庚子，建义于信都，尚未显
背尔朱氏。及李元忠与高干平殷州，斩尔朱《羽生》首
来谒。神武抚膺曰：“今日反决矣。”乃以元忠为殷州刺
史。是时兵威既振，乃抗表罪状尔朱氏，世隆等秘表
不通。八月，尔朱兆攻陷殷州，李元忠来奔。孙腾以为
朝廷隔绝，不权立天子，则众望无所系。十月壬寅，奉章武王融子渤海太守朗为皇帝，年号中兴，是为废
帝。时度律、仲远军次洛阳，尔朱兆会之。神武用窦泰
策，纵反间，度律、仲远不战而还。神武乃败兆于广阿。
十一月，攻邺，相州刺史刘诞婴城固守。神武起土山
为地道，往建大柱，一时焚之，城陷入地。麻祥时为汤
阴令，神武呼之曰“麻都”，祥惭而逃。永熙元年正月壬
午，拔邺城，据之。废帝进神武大丞相、柱国、大将军、太
师。是时，青州建义大都督崔灵珍、大都督耿翔皆遣
使归附，行汾州军事刘贵弃城来降。闰三月，尔朱天
光自长安，兆自并州，度律自洛阳，仲远自东郡，同会
邺，众号二十万，夹洹水而军。节闵以长孙承业为大
行台，总督焉。神武令封隆之守邺，自出顿紫陌。时马
不满二千，步兵不至三万，众寡不敌，乃于韩陵为圆
阵，连牛驴以塞归道。于是将士皆有死志，四面赴击
之。尔朱兆责神武以背己，神武曰：“本戮力者，共辅王
室，今帝何在？”兆曰：“永安枉害天柱，我报仇耳。”神武曰：
“我昔日亲闻天柱计，汝在户前立，岂得言不反邪！且
以君杀臣，何报之有？今日义绝矣。”乃合战，大败之。尔
朱兆对慕容绍宗叩心曰：“不用公言，以至于此，将轻
走。”绍宗反旗鸣角，收聚散卒，成军容而西上。高季式
以七骑追奔，度野马冈，与兆遇。高昂望之不见，哭曰：
“丧吾弟矣！”夜久，季式还血满袖，斛斯椿倍道，先据河
桥。初，普泰元年十月，岁星、荧惑、镇星、太白聚于觜参，
色甚明。《太史占》云：“当有王者兴。”是时，神武起于信都，
至是而破兆等。四月，斛斯椿执天光、度律，送洛阳。长
孙承业遣都督贾显智、张欢入洛阳，执世隆、彦伯斩
之。兆奔荆州，仲远奔梁州，遂死焉。时凶蠹既除，朝廷
庆悦。初，未战之前月，章武人张绍夜中忽被数骑将
逾城，至一大将军前，敕绍为军导向邺，云：“佐受命者
除残贼。”绍回视之，兵不测，整疾无声，将至邺，乃放焉。
及战之日，尔朱氏军人见阵外士马四合，盖神助也。
既而神武至洛阳，废节闵及中兴主而立孝武。孝武
既即位，授神武大丞相、天柱大将军、太师，世袭定州
刺史，增封并前十五万户。神武辞天柱，减户五万。壬
辰，还邺，魏帝饯于干脯山，执手而别。七月壬寅，神武
帅师北伐。尔朱兆、封隆之言：“侍中斛斯椿、贺拔胜、贾
显智等，往事尔朱普，皆反噬，今在京师宠任，必构祸
隙。”神武深以为然，乃归天光、度律于京师，斩之。遂自
滏口入。尔朱兆，大掠晋阳，北保秀容，并州平。神武以
晋阳四塞，乃建大丞相府而定居焉。尔朱兆既至秀
容，分兵守险，出入寇抄。神武扬声讨之，师出止者数
四，兆意怠。神武揣其岁首当宴会，遣窦泰以精骑驰
之，一日一夜，行三百里，神武以大军继之。二年正月，
窦泰奄至尔朱兆庭。军人因宴休惰，忽见泰军，惊走，
追破之于赤洪岭。兆自缢，神武亲临，厚葬之。慕容绍
宗以尔朱荣妻子及馀众自保焉，突城降，神武以义
故，待之甚厚。神武之入洛也，尔朱仲远部下都督桥
宁、张子期自滑台归命，神武以其助乱，且数反复，皆
斩之。斛斯椿由是内不自安，乃与南阳王宝炬及武
卫将军元毗、魏光禄王思政构神武于魏帝。舍人元
士弼又奏“神武受敕大不敬”，故魏帝心贰于贺拔岳。
初，孝明之时，洛下以两拔相击，谣言曰：“铜拔打，铁拔
元。”家世将末，好事者以二拔谓拓拔、贺拔，言俱将衰
败之兆。时司空高干密启神武，言魏帝之贰。神武封
呈，魏帝杀之。又遣东徐州刺史潘绍业，密敕长乐太
守庞苍鹰，令杀其弟昂。昂先闻其兄死，以槊刺柱，伏
壮士，执绍业于路，得敕书于袍领来奔。神武抱其首
哭曰：“天子枉害司空。”遽使以《白武幡》劳其家属。时干
次弟慎在光州，为政严猛，又纵部下取纳，魏帝使代
之。慎闻难，将奔梁，其属曰：“公家勋重，必不兄弟相及。”
乃弊衣推鹿车归渤海。逢使者，亦来奔，于是魏帝与
神武隙矣。阿至罗虏，正光以前常称藩，自魏朝多事，
皆叛。神武遣使招纳，便附款。先是，诏以寇贼平，罢行
台。至是，以殊俗归降，复授神武大行台，随机处分。神
武常赉其粟帛，议者以为徒费无益，神武不从，抚慰
如初。其酋帅吐陈等感恩，皆从指麾，救曹泥，取万俟
受洛干，大收其用。河西费也头虏纥豆陵伊利居河
池，恃险拥众，神武遣长史侯景屡招不从。

天平元年正月壬辰，神武西伐费也头虏纥豆陵伊
利于河西，灭之，迁其部于河东。二月，永宁寺九层浮
图灾，既而人有从东莱至，云及海上，人咸见之于海
中，俄而雾起，乃灭。说者以为天意若曰：“永宁见灾，魏
不宁矣。”飞入东海，渤海应矣。魏帝既有异图，时侍中
封隆之与孙腾私言，隆之丧妻，魏帝欲妻以妹，腾亦
未之信。心害隆之，泄其言于斛斯椿。椿以白魏帝。又
孙腾带仗入省，擅杀御史，并亡来奔，称魏帝挝舍人
梁续于前，光禄少卿元子干攘臂击之，谓腾曰：“语尔
高王元家儿，拳正如此。”领军娄昭辞疾归晋阳，魏帝
于是以斛斯椿兼领军，分置督将及河南、关西诸刺
史。华山王鸷在徐州，神武使邸珍夺其管籥。建州刺
史韩贤、济州刺史蔡儁，皆神武同义，魏帝忌之，故省建州以去贤。使御史中尉綦儁察儁罪，以开府贾显
智为济州。儁拒之，魏帝逾怒。五月，下诏云：“将征句吴，
发河南诸州兵，增宿卫，守河桥。”六月丁巳，魏帝密诏
神武曰：“宇文黑獭自平破秦、陇，多求非分，脱有变诈，
事资经略。但表启未”全，背戾进讨，事涉匆匆。遂召群
臣，议其可否。佥言假称南伐，内外戒严，一则防黑獭
不虞，二则可威吴楚。时魏帝将伐神武，神武部署将
帅虑疑，故有此诏。神武乃表曰：“荆州绾接蛮右，密迩
畿服，关陇恃远，将有逆图。臣今潜勒兵马三万，拟从
河东而渡。”又遣恒州刺史厍狄干、瀛州刺史郭琼、汾
州刺“史斛律金、前武卫将军彭乐，拟兵四万，从其来
道津渡。遣领军将军娄昭、相州刺史窦泰、前瀛州刺
史尧雄、并州刺史高隆之，拟兵五万，以讨荆州；遣冀
州刺史尉景、前冀州刺史高敖曹、济州刺史蔡儁、前
侍中封隆之，拟山东兵七万，突骑五万，以征江左。皆
约所部，伏听处分。”魏帝知觉其变，乃出《神武表》，命群
官议之，欲止神武诸军。神武乃集在州僚佐，令其博
议，还以表闻。仍以信誓自明忠款曰：“臣为嬖佞所间，
陛下一旦赐疑，令猖狂之罪。尔朱时计臣若不尽诚
竭节，敢负陛下，则使身受天殃，子孙殄绝。陛下若垂
信赤心，使干戈不动，佞臣一二人，愿斟量废出。”辛未，
帝复录在京文武议意，以答。神武使舍人温子昇草
敕，子昇逡巡未敢作，帝据胡床，拔剑作色。子昇乃为
《敕》曰：“前持心血，远以示王，深冀彼此共相体悉。而不
良之徒，坐生间贰。近孙腾仓卒向彼，致使闻者疑有
异谋，故遣御史中尉綦儁具申朕怀。今得王启，言誓
恳恻，反复思之，犹所未解。以朕眇身，遇王武略，不劳
尺刃，坐为天子，所谓生我者父母，贵我者高王。”今若
无事背王，规相攻讨，则使身及子孙，还如王誓。皇天
后土，实闻此言。近虑宇文为乱，贺拔胜应之，故纂严，
欲与王俱为声援。宇文今日使者相望，观其所为，更
无异迹。贺拔在南，开拓边境，为国立功，念无可责，君
若欲分讨，何以为辞？东南不宾，为日已久。先朝“已来，
置之度外，今天下户口减半，未宜穷兵极武。朕既暗
昧，不知佞人是谁，可列其姓名，令朕知也。如闻厍狄
干语王云，‘本欲取懦弱者为主，王无事立此长君，使
其不可驾御。今但作十五日行，自可废之，更立馀者’。”
如此议论，自是王闲勋人，岂出佞臣之口？去岁封隆
之背叛，今年孙腾逃走，不罪不“送，谁不怪王？”腾既为
祸始，曾无愧惧，王若事君尽诚，何不斩送二首？王虽
启图西去，而四道俱进，或欲南渡洛阳，或欲东临江
左，言之者犹应自怪，闻之者宁能不疑？王若守诚不
贰，晏然居北，在此虽有百万之众，终无图彼之心。王
脱信邪弃义，举旗南指，纵无匹马只轮，犹欲奋空拳
而争死。朕本寡德，王已立之，百姓无知，或谓实可，若
为他所图，则彰朕之恶，假令还为王杀，幽辱齑粉，了
无遗恨。何者？王既以德见推，以义见举，一朝背德舍
义，便是过有所归。本望君臣一体，若合符契，不图今
日，分疏到此。《古语》云：“越人射我，笑而道之；吾兄射我，
泣而道之。”朕既亲王，情如兄弟，所以投笔拊膺，不觉
歔欷。初，神武自京师将北，以为洛阳久经丧乱，王气
衰尽，虽有山河之固，土地褊狭，不如邺请迁都。魏帝
曰：“高祖定鼎河洛，为永永之基，经营制度，至世宗乃
毕。王既功在社稷，宜遵《太和》旧事。”神武奉诏，至是复
谋焉。遣三千骑镇建兴，益河东及济州兵于白沟。虏
船不听向洛诸州和籴粟，运入邺城。魏帝又敕神武
曰：“王若厌伏人情，杜绝物议，唯有归河东之兵，罢建
兴之戍，送相州之粟，追齐州之军，令蔡儁受代，使邸
珍出徐，止戈散马，各事家业。脱须粮廪，别遣转输，则
谗人结舌，疑悔不生。王高枕太原，朕垂拱京洛，终不
举足渡河，以干戈相指。王若马首南向，问鼎轻重，朕
虽无武，欲止不能，必为社稷宗庙出万死之策，决在
于王，非朕能定，为山止篑，相为惜之。”魏帝时，以任祥
为兼尚书左仆射，加开府。祥弃官走至河北，据郡待
神武。魏帝乃敕文武官北来者任去留。下诏罪状，神
武为北伐经营。神武亦勒马宣告曰：“孤遇尔朱擅权，
举大义于四海，奉戴主上，义贯幽明。横为斛斯椿谗
构，以诚节为逆首。昔赵鞅兴晋阳之甲，诛君侧恶人，
今者南迈，诛椿而已。”以高昂为前锋，曰：“若用司空言，
岂有今日之举！”司马子如答神武曰：“本欲立小者，正
为此耳。”魏帝征兵关右，召贺拔胜赴行在所，遣大行
台长孙承业、大都督颍川王斌之、斛斯椿共镇武牢，
汝阳王暹镇右济，行台长孙子彦帅前恒农大守元
洪略镇陕，贾显智率豫州刺史斛斯元寿伐蔡儁。神
武使窦泰与左厢大都督莫多娄贷文逆显智，韩贤
逆暹，元寿军降。泰、贷文与显智遇于长寿津，显智阴
约降，引军退军司。元元觉之，驰还，请益师。魏帝遣大
都督侯几绍赴之，战于滑台东，显智以军降，绍死之。
七月，魏帝躬率大众屯河桥。神武至河北十馀里，再
遣口申诚款，魏帝不报。神武乃引军渡河。魏帝问计

椿，径还绐帝，云：“神武兵至。”即日魏帝逊于长安。己酉，
神武入洛阳，停于永宁寺。八月，甲寅，召集百官，谓曰：
“为臣奉主，匡救危乱，若处不谏争，出不陪随，缓则耽
宠争荣，急便逃窜，臣节安在？”遂收开府仪同三司叱
列延庆、兼尚书左仆射辛雄、兼吏部尚书崔孝芬、都
官尚书刘𫷷、兼度支尚书杨机、散骑常侍元士弼，并
杀之，诛其贰也。士弼籍没家口，神武以万机不可旷
废，乃与百僚议以清河王亶为大司马，居尚书“下舍，
而承制决事焉。”王称警跸，神武丑之。神武寻至恒农，
遂西克潼关，执毛洪宾。进军长城，龙门都督薛崇礼
降。神武退舍河东，命行台尚书长史薛瑜守潼关，大
都督厍狄温守封陵。于蒲津西岸筑城，守华州。以薛
绍宗为刺史，高昂行豫州事。神武自发晋阳至此，凡
四十启，魏帝皆不答。九月庚寅，神武还于洛阳，乃遣
僧道荣奉表关中，又不答。乃集百僚四门耆老，议所
推立。以为“自孝昌衰乱，国统中绝，神主靡依，昭穆失
序。永安以孝文为伯考，永熙迁孝明于夹室。业丧祚
短，职此之由。”遂议立清河王世子善见。议定，白清河
王。王曰：“天子无父，苟使儿立，不惜馀生。”乃立之，是为
孝静帝。魏于是始分为二。神武以孝武既西，恐逼崤
陕，洛阳复在河外，接近梁境，如向晋阳，形势不能相
接，乃议迁邺，护军祖荣赞焉。诏下三日，车驾便发，户
四十万狼狈就道。神武留洛阳部分，事毕，还晋阳。自
是军国政务，皆归相府。先是，童谣曰：“可怜青雀子，飞
来邺城里。羽翮垂欲成，化作鹦鹉子。”好事者窃言雀
子谓魏帝清河王子，鹦鹉谓神武也。初，孝昌中，山胡
刘蠡升自称天子，年号神嘉，居云阳谷，西土岁被其
寇，谓之“胡荒。”二年正月，西魏渭州刺史可朱浑道元
拥众内属，神武迎纳之。壬戌，神武袭击刘蠡升，大破
之。己巳，魏帝褒诏以神武为相国，假黄钺，剑履上殿，
入朝不趋，神武固辞。三月，神武欲以女妻蠡升，太子
候其不设备，辛酉，潜师袭之。其北部王斩蠡升首以
送其众，复立其子南海王。神武进击之，又获南海王
及其弟西海王、北海王、皇后、公卿已下四百馀人，胡、
魏五万户。壬申，神武朝于邺。四月，神武请给迁人廪
各有差。九月甲寅，神武以州郡县官多乖法，请出使
问人疾苦。三年正月甲子，神武帅厍狄干等万骑，袭
西魏夏州，身不火食，四日而至。缚槊为梯，夜入其城，
禽其刺史费也头斛拔俄弥突，因而用之，留都督张
琼以镇守，迁其部落五千户以归。西魏灵州刺史曹
泥与其婿凉州刺史刘丰遣使请内属。周文围泥，水
灌其城，不没者四尺。神武命阿至罗发骑三万，径度
灵州，绕出西军后，获马五十匹，西师乃退。神武率骑
迎泥丰生，拔其遗户五千以归，复泥官爵。魏帝诏加
神武九锡，固让乃止。二月，神武令阿至罗逼西魏秦
州刺史建忠王万俟普拨，神武以众应之。三月甲子，
普拨与其子太宰受洛干、幽州刺史叱干宝乐、右卫
将军破六韩常及督将三百馀人拥部来降。八月丁
亥，神武请均斗尺，班于天下。九月辛亥，汾州胡王迢
触曹贰龙聚众反，署立百官，年号“平都”，神武讨平之。
十二月丁丑，神武自晋阳西讨，遣兼仆射、行台、汝阳
王暹、司徒高昂等趣上洛，大都督窦泰入自潼关。
四年正月癸丑，窦泰军败，自杀。神武次蒲津，以冰薄
不得赴救，乃班师。高昂攻克上洛。四月乙酉，神武以
并、肆、汾、建、晋、东雍、南汾、秦、陕九州霜旱，人饥流散，请
所在开仓赈给。六月壬申，神武如天池，获瑞石隐起，
成文曰“六王三川。”十一月壬辰，神武西讨，自蒲津济，
众二十万。周文军于沙菀。神武以地厄少却，西人鼓
噪而进，军大乱，弃器甲十有八万，神武跨橐驼候船
以归。

元象元年三月辛酉，神武固请解丞相魏帝，许之。四
月庚寅，神武朝于邺。壬辰，还晋阳。请开酒禁，并赈恤
宿卫武官。七月壬午，行台侯景、司徒高昂围西魏将
独孤信于金墉，西魏帝及周文并来赴救，大都督厍
狄干帅诸将前驱，神武总众继进。八月辛卯，战于河
阴，大破西魏军，俘获数万，司徒高昂、大都督李猛、宗
显死之。西师之败，独孤信先入关，《周文》留其都督长
孙子彦守金墉，遂烧营以遁。神武遣兵追奔，至崤，不
及而还。初，神武知西师来侵，自晋阳帅众驰赴，至孟
津未济，而军有胜负。既而神武渡河，子彦亦弃城走，
神武遂毁金墉而还。十一月庚午，神武朝于京师。十
二月壬辰，还晋阳。

兴和元年七月丁丑，魏帝进神武为相国、录尚书事，
固让乃止。十一月乙丑，神武以新宫成，朝于邺。魏帝
与神武䜩射，神武降阶称贺，又辞渤海王及都督中
外诸军事，诏不许。十二月戊戌，神武还晋阳。

二年十二月，阿至罗别部遣使请降。神武帅众迎之，
出《武州塞》，不见，大猎而还。

三年五月，神武巡北境，使使与《蠕蠕》通和。

四年五月辛巳，神武朝邺，请令百官，“每月面敷政事明扬侧陋，纳谏屏邪，亲理狱讼，褒黜勤怠。牧守有愆，
节级相坐；椒掖之内，进御以序；后园鹰犬，悉皆弃之。”
六月甲辰，神武还晋阳。九月，神武西征。十月己亥，围
西魏仪同三司王思政于玉壁城，欲以致敌，西师不
敢出。十二月癸未，神武以大雪，士卒多死，乃班师。
武定元年二月壬申，北豫州刺史高慎据武牢西叛。
三月壬辰，周文率众援高慎，围河桥南城。戊申，神武
大败之于芒山，擒西魏督将已下四百馀人，俘斩六
万计。是时军士有盗杀驴者，军令应死，神武弗杀，将
至并州决之。明日复战，奔西军，告神武所在。西师尽
锐来攻，众溃，神武失马。赫连阳顺下马以授神武，与
苍头冯文洛扶上俱走，从者步骑六七人，追骑至，亲
信都督尉兴庆曰：“王去矣。”兴庆腰边百箭，足杀百人。
神武勉之曰：“事济，以尔为怀州，若死则用尔子。”兴庆
曰：“儿小，愿用兄。”许之。兴庆斗，矢尽而死。西魏太师贺
拔胜以十三骑逐神武，河州刺史刘洪徽射中其二，
胜槊将中神武，段孝先横射胜马殪，遂免。豫、洛二州
平。神武使刘丰追奔拓地，至弘农而还。七月，神武贻
周文书，责以杀孝武之罪。八月辛未，魏帝诏神武为
相国、录尚书事、大行台，馀如故。固辞乃止。是月，神武
命于肆州北山筑城，西自马陵戍，东至土邓，四十日
罢。十二月己卯，神武朝京师，庚辰，还晋阳。

二年三月癸巳，神武巡行冀、定二州，因朝京师。以冬
春亢旱，请蠲悬责，赈穷乏，宥死罪以下。又请授老人
板职，各有差。四月景辰，神武还晋阳。十一月，神武讨
山寇，破平之，俘获一万馀，户口分配诸州。

三年正月甲午，开府仪同三司尔朱文畅、开府司马
任胄、都督郑仲礼、中府主簿李世林、前开府参军房
子远等谋贼神武，因十五日夜打簇，怀刃而入，其党
薛季孝以告，并伏诛。丁未，神武请于并州置晋阳宫，
以处配口。三月乙未，神武朝邺。丙午，还晋阳。十月丁
卯，神武上言：“幽、安、定三州，北接奚、蠕蠕，请于险要修”
立城戍以防之，躬自临履莫不严固。乙未，神武请释
《芒山俘》桎梏，配以民间寡妇。

四年八月癸巳，神武将西伐，自邺会兵于晋阳。殿中
将军曹魏祖曰：“不可。今八月，西方王以死气逆生气
为客，不利主人则可。兵果行，伤大将军。”神武不从。自
东、西魏构兵邺下，每先有黄黑螘阵斗。占者以为黄
者东魏戎衣色，黑者西魏戎衣色，人间以此候胜负。
是时黄螘尽死。九月，神武围玉壁以挑西师，不敢应
西魏晋州刺史韦孝宽守玉壁城，中出铁面，神武使
元盗射之，每中其目。用李业兴《孤虚术》萃其北，北天
险也。乃起土山，凿十道，又于东面凿二十一道以攻
之。城中无水，汲于汾，神武使移汾，一夜而毕。孝宽夺
据土山，顿军五旬，城不拔，死者七万人，聚为一冢。有
星坠于神武营，众驴并鸣，士皆詟惧。神武有疾，十一
月庚子，舆疾班师。庚戌，遣太原公洋镇邺。辛亥，征世
子澄至晋阳。有恶鸟集亭树，世子使斛律光射杀之。
己卯，神武以无功，表解都督中外诸军事，魏帝优诏
许焉。是时西魏言神武中弩，神武闻之，乃勉坐见诸
贵，使斛律金作《敕勒歌》，神武自和之，哀感流涕。侯景
素轻世子，尝谓司马子如曰：“王在，吾不敢有异。王无，
吾不能与鲜卑小儿共事。”子如掩其口。至是，世子为
神武书召景。景先与神武约，得书，书背微点乃来。书
至无点，景不至。又闻神武疾，遂拥兵自固。神武谓世
子曰：“我虽疾，尔面更有馀忧色，何也？”世子未对。又问
曰：“岂非忧侯景叛邪？”曰：“然。”神武曰：“景专制河南十四
年矣”，常有飞扬跋扈志，顾我能蓄养，岂为汝驾御也？
今四方未定，勿遽发哀。厍狄干鲜卑老公，斛律金敕
勒老公，并性遒直，终不负汝。可朱浑道元、刘丰生远
来投我，必无异心。贺拔焉过儿，朴实，无罪过。潘相乐
本作“道。”人心和厚，汝兄弟当得其力。韩轨少戆，宜宽
借之。彭乐心腹难得，宜防护之。少堪敌侯景者，唯有
慕容绍宗，我故不贵之，留以与汝，宜深加殊礼，委以
经略。

五年正月朔，日蚀。神武曰：“日蚀其无我邪？死亦何恨！”
丙午，陈启于魏帝，是日崩于晋阳，时年五十二，秘不
发丧。六月壬午，魏帝于东堂举哀三日，制缌衰。诏凶
礼依汉大将军霍光、东平王苍故事，赠假黄钺、使持
节、相国、都督中外诸军事、齐王玺绂、辒辌车、黄屋左
纛、前后羽葆、鼓吹、轻车、介士，兼备九锡殊礼。谥献武
王。八月甲申，葬于邺西北漳水之西。魏帝临送于紫
陌。天保初，追崇为献武帝，庙号太祖，陵曰义平。天统
元年，改谥神武皇帝，庙号高祖。神武性深密高岸，终
日俨然，人不能测，机权之际，变化若神。至于军国大
略，独运怀抱，文武将吏，罕有预之。统驭军众，法令严
肃，临敌制胜，策出无方，听断昭察，不“可欺犯。知人好
士，全护勋旧。性周给，每有文教，常殷勤款悉。指事论
心，不尚绮靡。擢人授任，在于得才，苟其所堪，乃至拔
于厮养，有虚声无实者，稀见任用。诸将出讨，奉行方

如官，仁恕爱士。始，范阳卢景裕以明经称，鲁郡韩毅
以工书显，咸以谋逆见擒，并蒙恩宥，置之第馆，教授
诸子。其文武之士，尽节所事见执，获而不罪者甚多，
故遐迩归心，皆思效力。至南威梁国，北怀蠕蠕，吐谷
浑、阿至罗，咸所招纳，获其力用，规略远矣。

按《北齐书文襄帝本纪》，“世宗文襄皇帝，讳澄，字子惠，
神武长子也。母曰娄太后。生而岐嶷，神武异之。魏中
兴元年，立为渤海王世子。就杜询讲学，敏悟过人，询
甚叹服。二年，加侍中，开府仪同三司，尚孝静帝妹冯
翊长公主。时年十二，神情儁爽，便若成人。神武试问
以时事得失，辨析无不中理，自是军国筹策皆预之。”
天平元年，加使持节、尚书令、大行台、并州刺史。三年，
入辅朝政，加领军左右京畿大都督。时人虽闻器识，
犹以少年期之，而机略严明，事无凝滞，于是朝野振
肃。大象元年，摄吏部尚书。魏自崔亮以后，选人常以
年劳为制。文襄乃厘改前式，铨擢唯在得人。又沙汰
尚书郎，妙选人地以充之。至于才名之士，咸被荐擢，
假有未居显位者，皆致之门下，以为宾客。每山园游
燕，必见招携，执射赋诗，各尽其所长，以为娱适。兴和
二年，加大将军，领中书监，仍摄吏部尚书。自正光以
后，天下多事，在任群官，廉洁者寡。文襄乃奏吏部郎
崔暹为御史中尉，纠劾权豪，无所纵舍。于是风俗更
始，私枉路绝。乃榜于街衢，具论经国政术，仍开直言
之路。有论事上书，苦言切至者，皆优容之。武定四年
十一月，神武西讨，不豫，班师。文襄驰赴军所，侍卫还
晋阳。五年正月丙午，神武崩，秘不发丧。辛亥，司徒侯
景据河南反，颍州刺史司马世云以城应之。景诱执
豫州刺史高元成、襄州刺史李密、广州刺史暴显等。
遣司空韩轨率众讨之。夏四月壬申，文襄朝于邺。六
月己巳，韩轨等自颍州班师。丁丑，文襄还晋阳，乃发
丧，告喻文武，陈《神武遗志》。七月戊戌，魏帝诏以文襄
为使持节、大丞相、都督中外诸军、录尚书事、大行台、
渤海王。文襄启辞位，愿停王爵。壬寅，魏帝诏太原公
洋摄理军国，遣中使敦喻。八月戊辰，文襄启申神武
遗令，请减国邑，分封将督各有差。辛未，朝邺，固辞丞
相。魏帝诏曰：“既朝野攸凭，安危所系，不得令遂本怀，
须有权夺。可复前大将军，馀如故。”议者咸云侯景犹
有北望之心，但信命不至耳。又景将蔡遵道北归，称
景有悔过之心，王以为信然，谓可诱而致。乃遗景书
曰：“先王与司徒契阔夷险，孤子相依，偏所眷属，义贯
终始，情存岁寒。待为国士者，乃立漆身之节；馈以一
餐者便致扶轮之效。况其重于此乎？常以故旧之义，
欲将子孙相托，方为秦晋之匹，共成刘范之亲。况闻
负杖行歌，便以狼顾反噬，不蹈忠臣之路，便陷叛人
之地。力不足以自强，势不足以自保，率乌合之众，为
累卵之危。”西取救于宇文，南请援于萧氏，以狐疑之
心，为首鼠之事。入秦则秦人不容，归吴则吴人不信。
当是不逞之人，曲为无端之说，遂怀市虎之疑，乃致
投抒之惑。比来举止，事已可见，人相疑误，想自觉知。
阖门大小，悉在司寇，意谓李氏未灭，犹言少卿可反。
孤子无状招祸，丁天酷罚。但礼由权夺，志在忘私，聊
遣偏裨，前驱致讨，南兖扬州，应时克复，即欲乘机，席
卷县瓠，属以炎暑，欲为后图，且令还师，待时更举。今
寒胶向折，白露将团，方凭国灵，龚行天罚，器械精新，
士马彊盛，内外感恩，上下戮力，三令五申，可赴汤火。
使旗鼓相望，埃尘相接，势如沃雪，《事等注》荧。夫明者
去危就安，智者转祸为福，“宁人负我，不我负人。”当开
从善之途，使有改迷之路。若能卷甲来朝，垂櫜还阙
者，即当授豫州，必使终君身世。所部文武，更不追摄，
进得保其禄位，退则不丧功名。今王思政等皆孤军
偏将，远来深入，然其性命，在君掌握，脱能刺之，想有
馀力，即相加授，永保疆场。君门眷属，可以无患。宠妻
爱子，亦送相还。“仍为通家，共成亲好。君今不能东封
函谷，南面称孤，受制于人，威名顿尽，得地不欲自守，
聚众不以为彊，空使身有背叛之名，家有恶逆之祸，
覆宗绝嗣，自贻伊戚，戴天覆地，能无愧乎？孤子今日
不应遣此，但见蔡遵道云：司徒本无西归之心，深有
悔过之意，未知此语为虚为实，吉凶之理，想自图之。”
景报《书》曰：“仆乡一布衣，本乖艺用，出身为国，绵历一
纪。犯危履难，岂避风霜，遂得富贵当年，荣华身世。一
旦举旗斾援鼓枹，北面相抗者何哉？实以畏惧危亡，
恐招祸害故耳。往年之暮，尊王遘疾，神不祐善，祈祷
莫瘳，遂使嬖幸弄权，心腹离贰，妻子在宅，无事见围。
及回归长社，希自陈状。𥳑书未遣，斧钺已临。既旌旗
相对，咫尺不远，飞书每奏，冀申鄙情。而群帅恃雄，眇
然弗顾，运戟推锋，专欲屠灭。掘围堰水，仅存三版，举
目相看，命县漏刻，不忍死亡，出战城下，拘秦送地，岂
乐为之？禽兽恶死，人伦好生，仆实不辜，桓庄何罪？且
尊王平昔见与比肩，勠力同心，共奖帝室，虽复权势
参差，寒暑小异，丞相”司徒，雁行而已，福禄官荣，自是天爵，劳而后授，理不相干，欲求吞炭，何其谬也！然窃
人之财，犹谓之盗，禄去公室，抑谓不取。今魏德虽衰，
天命未改，拜恩私第，何足关言？赐嗤不能，东封函谷，
受制于人，当似教仆贤祭仲而哀季氏。无主之国，在
礼未闻，动而不法，将何以训？窃以分财养幼，事归令
终，舍宅存孤，谁云“隙末？”复言仆众不足以自彊，身危
如累卵。然亿兆夷人，卒降十乱，纣之百克，终自无后。
颍川之战，即是殷监，轻重由人，非鼎在德，苟能忠信，
虽弱必彊，殷忧启圣，处危何苦。况今梁道邕熙，招携
以礼，被我虎文，縻之好爵，方欲苑五岳而池四海，扫
氛秽以拯黎元，东羇瓯越，西道汧陇，吴越悍劲，带甲
千群；秦兵冀马，控弦十万。大风一振，枯干必摧，凝霜
暂落，秋蒂自殒。此而为弱，谁足称雄。又见诬两端，受
疑二国，斟酌物情，一何太甚。昔陈平背楚，归汉则彊；
百里出虞，入秦斯霸。盖昏明由主，用舍在人，奉礼而
行，神其吐邪。《书》称“士马精新，克日齐举”，夸张形势，必
欲相灭。窃以寒胶白露，节“候乃同；秋风扬尘，马首何
异？徒知北方之力争，未识西南之合从。苟欲徇意于
前涂，不觉坑阱在其侧。去危就安，今归正朔；转祸为
福，已脱网罗。彼当嗤仆之过迷，此亦笑君之晦昧。今
引二邦，扬旌北讨，熊虎齐奋，克复中原。荆、襄、广、颍，已
属关右；项城、县瓠，亦奉江南。幸自取之，何劳见援。然
权变非一，理有万涂，为君计者，莫若割地两和，三分
鼎峙，燕、魏、赵、晋，足相俸禄；齐、曹、宋、鲁，悉归大梁。使仆
得输力南朝，北敦姻好，束帛自行，戎车不驾。仆立当
世之功，君卒父祢之业，各保疆垒，听享岁时，百姓乂
宁，四人安堵。孰若驱农夫于垄亩，抗勍敌于三方，避
干戈于首尾，当锋镝于心腹”，纵太公为将，不能获存，
归之高明，何以克济？来《书》曰：“妻子老幼，悉在司寇。”以
此见要，庶其可反。当是见疑褊心，未识大趣。昔王陵
附汉，母在不归；太上囚楚，乞羹自若。矧伊妻子，而可
介意？脱谓诛之有益，欲止不能，救之无损，复加坑戮，
家累在君，何关仆也？遵道所说，颇亦非虚，故重陈辞，
更论款曲。昔与盟主，事等琴瑟，“谗人间之，翻为仇敌。
抚弦搦矢，不觉伤怀；裂帛还书，其何能述！”王寻览书，
问谁为作，或曰：“其行台郎王伟。”王曰：“伟才如此，何因
不使我知？”王欲闲景于梁，又与景书，而谬其辞云：“本
使景阳叛，欲与图西。”西人知之，故景更与图南。为事。
漏其书于梁，梁人亦不之信。壬申，东魏主与王猎于
邺东，驰逐如飞。监卫都督鸟那罗受工伐从后呼曰：
“天子莫走马！大将军怒！”王尝侍饮，举大觞曰：“臣澄劝
陛下酒。”东魏主不悦，曰：“自古无不亡之国，朕亦何用
如此生！”王怒曰：“朕，朕狗脚！朕使崔季舒欧之”，三拳奋
衣而出。寻遣季舒入谢，东魏主赐季舒彩，季舒未敢
即受，启之于王。王使取一段，东魏主以四百疋与之，
曰：“亦一段耳。”东魏主不堪忧辱，咏《谢灵运诗》曰：“韩亡
子房奋，秦帝鲁连耻。本自江海人，忠义感君子。”因流
涕。三月辛亥，王南临黎阳，济于虎牢，自洛阳从太行
而反晋阳。于路遗书百僚，以相戒励。朝野承风，莫不
震肃。又令朝臣牧宰各举贤良及骁武胆略堪守边
城，务得其才，不拘职业。六月，王巡北边城戍，赈赐有
差。七月，王还晋阳。辛卯，王遇盗而殂，时年二十九。葬
于峻成陵。齐受禅，追谥为文襄皇帝，庙号世宗。时有
童谣曰：“百尺高竿推折，水底燃灯灯灭。”识者以为王
将殂之兆也。数日前，崔季舒无故于北宫门外诸贵
之前诵鲍明远诗曰：“将军既下世，部曲亦罕存。”声甚
凄断，泪不能已。见者莫不怪之。初，梁将兰钦子京为
东魏所掳，王命以配厨，钦请赎之，王不许。京再诉，王
使监厨苍头薛丰洛杖之，曰：“更诉当杀尔。”京与其党
六人谋作乱。时王居北城东柏堂，莅政以宠琅邪公
主，欲其来往无所避忌，所有侍卫，皆出于外。太史启
言：宰辅星甚微变，不出一月。王曰：“小人新杖之，故吓
我耳。”将欲受禅，与陈元康、崔季舒等屏斥左右，署拟
百官。京将进食，王却谓诸人曰：“昨夜梦此奴斫我，宜
杀却。”京闻之，寘刀于盘，冒言进食。王怒曰：“我未索食，
尔何遽来？”京挥刀曰：“来，将杀汝。”王自投伤足，入于床
下，贼党去床，因而见杀。先是，讹言曰：“软脱帽，床底喘。”
其言应矣。时太原公洋在城东双堂，入而讨贼，脔割
京等皆漆其头，秘不发丧，徐出言曰：“奴反，大将军被
伤，无大苦也。”

臣等详《文襄纪》，其首与《北史》同，而末多出于《东魏孝
静纪》。其间与侯景往复书，见《梁书景传》。其所序列，尤
无伦次，盖杂取之，以成此书，非正史也。
按《北齐书文宣帝本纪》，“显祖文宣皇帝，讳洋，字子进，
高祖第二子，世宗之母弟。后初孕，每夜有赤光照室，
后私尝怪之。”初，高祖之归尔朱荣，时经危乱，家徒壁
立，后与亲姻相对，共忧寒馁。帝时尚未能言，欻然应
曰：“得活。”太后及左右大惊而不敢言。及长，黑色，大颊
兑下，鳞身重踝，不好戏弄，深沉有大度。晋阳有沙门，
乍愚乍智，时人不测，呼为阿秃师。帝曾与诸童共见

刀斩之，曰：“乱者须斩。”高祖是之。又各配兵四出，而使
甲骑伪攻之，世宗等怖挠，帝乃勒众与彭乐敌，乐免
胄言情，犹擒之以献。后从世宗行过辽阳山，独见天
门开，馀人无见者。内虽明敏，貌若不足。世宗每嗤之
云：“此人亦得富贵，相法亦何由可解。”惟高祖异之，谓
薛琡曰：“此儿意识过吾。”幼时师事范阳卢景裕，默识
过人，景裕不能测也。天平二年，授散骑常侍、骠骑大
将军、仪同三司、左光禄大夫、太原郡开国公。武定元
年，加侍中。二年，转尚书左仆射、领军将军。五年，授尚
书令、中书监、京畿大都督。武定七年八月，世宗遇害，
事出仓卒，内外震骇。帝神色不变，指麾部分，自脔斩
群贼而漆其头，徐宣言曰：“奴反，大将军被伤，无大苦
也。”当时内外，莫不惊异焉。乃赴晋阳，亲总庶政，务从
宽厚，事有不便者，咸蠲省焉。冬十月癸未朔，以咸阳
王坦为太傅，潘相乐为司空。十一月戊午，吐谷浑国
遣使朝贡。梁齐州刺史茅灵斌、德州刺史刘领队、南
豫州刺史皇甫眘等并以州内属。十二月己酉，以并
州刺史彭乐为司徒，太保贺拔仁为并州刺史。八年
春正月庚申，梁楚州刺史宋安顾以州内属。辛酉，魏
帝为世宗举哀于东堂。梁定州刺史田聪能、洪州刺
史张显等以州内属。戊辰，魏诏进帝位、使持节、丞相、
都督中外诸军事、录尚书事、大行台、齐郡王，食邑一
万户。甲戌，地《豆于》国遣使朝贡。三月辛酉，又进封齐
王，食冀州之渤海、长乐、安德、武邑，瀛州之河间五郡，
邑十万户。自居晋阳寝室，夜有光如昼。既为王，梦人
以笔点己额，旦以告馆客王昙哲曰：“吾其退乎？”昙哲
再拜贺曰：“王上加点，便成主字，乃当进也。”夏五月辛
亥，帝如邺。甲寅，进相国，总百揆，封冀州之渤海、长乐、
安德、武邑，瀛州之河间、高阳、章武、定州之中山、常山、
博陵十郡，邑二十万户，加九锡殊礼，齐王如故。魏帝
遣兼太尉、彭城王韶、司空潘相乐册命曰：“於戏！敬听
朕命。夫惟天为大，列晷宿而垂象；谓地盖厚，疏川岳
以阜物。所以四时代序，万类骈罗，庶品得性，群形不
夭。然则皇王统历，深视高居，拱默垂衣，寄成师相。此
则夏伯”、殷尹，竭其股肱；周成、汉昭，无为而治。顷者天
下多难，国命如旒，则我建国之业，将坠于地。齐献武
王，奋迅风云，大济艰危，爰翼朕躬，国为再造，经营庶
土，以至勤忧。及文襄承构，愈广前业，康邦夷难，道格
穹苍。王纵德应期，千龄一出，惟几惟深，乃神乃圣，大
崇霸德，实广相猷，虽冥功妙实，藐绝言象，摽“声示迹，
典礼宜宣，今申后命，其敬虚受。”王抟风初举，建旟上
地，庇民立政，时雨滂流，下识廉耻，仁加水陆，移风易
俗，自齐变鲁，此王之功也。仍摄天台，总参戎律，策出
若神，威行朔土，引弓窜迹，松塞无烟，此又王之功也。
逮光统前绪，持衡匡合，华戎混一，风海调夷，日月光
华，天地清晏，声接响随，无思“不偃”，此又王之功也。“逖
矣炎方，逋违正朔，怀文曜武，授略申规，淮楚连城，漼
然桑落”，此又王之功也。关岘衿带，跨蹑萧条，肠胃之
地，岳立鸱跱，偏师才指，涣同冰散，此又王之功也。晋
熙之所，险薄江雷，迥隔声教，迷方未改，命将鞠旅，覆
其巢穴，威略风腾，倾慑南海，此又王之功也。群蛮跋
扈，世绝南疆，摇荡边垂，急为尘梗，怀德畏威，向风请
顺，倾陬尽落，其至如云，此又王之功也。胡人别种，延
蔓山谷，酋渠万旅，广袤千里，凭险不恭，恣其桀黠，有
乐淳风，相携叩款，粟帛之调，王府充积，此又王之功
也。茫茫涉海，世敌诸华，风行鸟逝，倏来忽往，既饮醇
醪，附同胶漆，毡裘委仞，奇兽衔尾，此又王之功也。“秦
川尚阻，作我仇雠，爰挹椒兰，飞书请好，天动其衷，辞
卑礼厚，区宇乂宁，遐迩毕至”，此又王之功也。“江阴告
祸，民无适归，萧宗子弟，尚相投庇，如鸟还山，犹川赴
海，荆江十部，俄而献割，乘此会也，将混来方”，此又王
之功也。“天平地成，率土咸茂，祯符显见，史不停笔，既
连百木，兼呈九尾，素过秦雀，苍比”周乌，此又王之功
也。搜扬管库，衣冠获序。《礼》云“乐云，‘销沉俱振’。”轻徭彻
赋，矜狱宽刑，大信外彰，深仁远洽，此又王之功也。王
有安日下之大勋，加以表光明之盛德，宣赞洪猷，以
左右朕言。昔旦奭外分，毛毕入佐，出内之任，王宜总
之。人谋鬼谋，两仪协契，锡命之行，义申公道。以王践
律蹈礼，轨物苍生，“圆首安志，率心归道，是以锡王大
路、戎路各一，元牡二驷。王深重民天，唯本是务，衣食
之用，荣辱所由，是用锡王衮冕之服，赤舄副焉。王深
广惠和，易调风化，神祇且格，功德可象。”是月，锡王轩
悬之乐、六佾之舞，王风声振赫，九域咸绥，远人率俾，
奔走委賮，是用锡王朱户以居；王求贤选众，草莱以
尽，“陈力就列，罔非其人，是用钖王纳陛以登。王英图
猛概，抑扬千品，毅然之节，肃是非违，是用锡王武贲
之士三百人。王兴亡所系，制极幽显，纠行天讨，罪人
咸得，是用锡王𫓧钺各一。王鹰扬豹变，实扶下土，狼
顾鸱张，罔不弹射，是用锡王彤弓一，彤矢百，卢弓十，
卢矢千。王孝悌之至，通于神明，率民兴行，感达区宇是用锡王秬鬯一卣，珪瓒副焉。往钦哉！其祗顺往册，
保弼皇家，用终尔休德，对扬我太祖之显命。”魏帝以
天人之望有归景辰，下诏曰：“三才剖判，百王代兴，治
天静地，和神敬鬼，庇民造物，咸自灵符，非一人之大
宝，实有道之神器。昔我宗祖应运，奄一区宇，历圣重
光，暨于九叶。德之不嗣”，仍离屯圯。盗名字者遍于九
服，擅制命者非止三公，主杀朝危，人神靡系，天下之
大将，非魏有赖。齐献武王奋扬灵武，克剪多难，重悬
日月，更缀参辰，庙以扫除，国由再造，鸿勋巨业，无得
而称。逮文襄承构，世业逾广，迩安远服，海内晏如，国
命已康，生生得性。迄相国齐王，纬文经武，统兹大业，
尽叡穷“几，研深测化，思随冥运，智与神行，恩比春天，
威同夏日，坦至心于万物，被大道于八方。”故百僚师
师，朝无秕政，网疏泽洽，率土归心，外尽江淮，风靡屈
膝辟地，怀人百城奔走，关陇慕义而请好，瀚漠仰德
而致诚。伊所谓命世应期，实抚千载，祯符杂遝，异物
同途，讴颂填委，殊方一致。代终之迹斯表，人“灵之契
已合。天道不远，我不独知。朕入纂鸿休，将承世祀，藉
援立之厚，延宗社之算。静言大运，欣于避贤。远惟唐
虞禅代之典，近想魏晋揖让之风，其可昧兴替之礼，
稽神祗之望。今便逊于别宫，归帝位于齐国。推圣与
能，眇符前轨。主者宣布天下，以时施行。”又使兼太尉
彭城王韶、兼司空敬显儁奉册曰：“咨尔相国齐王。夫
气分形化，物系君长，皇王递兴，人非一姓。昔放勋驭
世，沉璧属子，重华握历，持衡拥璇。所以英贤茂实，昭
晰千古。岂盛衰有运，兴废在时，知命不得不授，畏天
不可不受。是故汉刘告否，当涂顺民，曹历不永，金行
纳禅。此皆重规袭矩，率由旧章者也。我祖宗光宅，混
一万㝢，迄于正光之末，奸孽乘权，厥政多僻，九域离
荡，永安运穷，人灵殄瘁，群逆滔天，割裂四海，国土臣
民，行非魏有。齐献武王应期授手，凤举龙骧，举废极
以立天，扶倾柱而镇地，剪灭𥟖毒，匡我坠历，有大德
于魏室，被博利于苍生。”及文襄继轨，诞光前业，内剿
凶权，外摧侵叛，遐迩肃晏，功格上元。王神祗协德，“舟
梁一世，体文昭武，追变穷微。自举迹藩旟，颂歌总集，
入统机衡，风猷弘远。及大承世业，扶国昌家，相德日
跻，霸风愈邈，威灵斯畅，则荒远奔驰，声略所播，而邻
敌顺款。以富有之资，运英特之气，顾盼之间，无思不
服。图谍潜蕴，千祀彰明；嘉祯幽秘，一朝纷委。以表代
德之期，用启兴邦之迹，苍苍在上，照临不远。朕以虚
昧，犹未逡巡，静言愧之，坐而待旦。且时来运往，妫舜
不暇以当阳；世革命改，伯禹不容于北面。况于寡薄，
而可踟蹰。是以仰协穹昊，俯从百姓，敬以帝位，式授
于王，天禄永终，大命格矣。於戏！其祇承历数，允执其
中，对扬天休，斯年千万，岂不盛欤！”又致玺书于帝，遣
兼太保彭城王韶、兼司空敬显儁奉皇帝玺绶。禅代
之礼，一依唐、虞、汉、魏故事。又尚书令高隆之率百僚
劝进。戊午，乃即皇帝位于南郊，升坛，柴燎告天曰：“皇
帝臣洋，敢用元牡昭告于皇皇后帝：否泰相沿，废兴
迭用，至道无亲，应运斯辅。上览唐、虞，下稽魏、晋，莫不
先天揖让，考历归终。魏氏多难，年将三十，孝昌已后，
内外去之，世道横流，苍生涂炭。赖我献武，拯其将溺，
三建元首，再立宗祧，扫绝群凶，芟夷奸宄，德被黔𥟖，
勋光宇宙。文襄嗣武，克构弘基，功浃寰宇，威陵海外，
穷发怀音，西寇纳款，青丘保候，丹穴来庭，扶翼危机，
重匡颓运，是则有大造于魏室也。魏帝以卜世告终，
上灵厌德，钦若昊天，允归大命，以禅于臣洋。”夫四海
至公，天下为一，总民宰世，树之以君。既川岳启符，人
神效祉，群公卿士，八方兆庶，佥曰“皇极乃顾于上，魏
朝推进于下，天位不可以暂虚”，遂逼群议，恭膺大典。
猥以寡薄，托于兆民之上，虽天威在颜，咫尺无远，循
躬自省，实怀祗惕，敬简元辰，升坛受禅。肆类上帝，以
答万国之心；保祐有齐，“以被无穷之祚。”是日，京师获
赤雀，献于南郊。事毕还宫。御太极前殿。诏曰：“无德而
称，代刑以礼；不言而信，先春后秋。故知恻隐之化，天
人一揆；弘宥之道，今古同风。朕以虚薄，功业无纪。昔
先献武王值魏世不造，九鼎行出，乃驱御侯伯，大号
燕、赵，拯厥颠坠，俾亡则存。文襄王外挺武功，内资明
德，纂戎先业，辟土服远，年逾二纪，世历两都，狱讼有
适，讴歌斯在。故魏帝俯遵历数，爰念褰裳，远取唐虞，
终同脱屣。实幽忧未已，志在阳城”，而群公卿士，诚守
愈切。遂属代终，居于民上，如涉深水，有眷终朝，始发
晋阳，九尾呈瑞，外坛告天，赤雀效祉。“惟尔文武不贰
心之臣，股肱爪牙之将，左右先王，克隆大业，永言诚
节，共斯休祉，思与亿兆，同始兹日。其大赦天下。改武
定八年为天保元年。其百官进阶，男子赐爵，鳏寡六
疾、义夫节妇，旌赏各有差。”己未，诏封魏帝为中山王，
食邑万户；上书不称臣，答不称诏。载天子旌旗，行魏
正朔，乘五时副车。封王诸子为县公，邑一千户；奉绢
万匹，钱千万，粟二万石，奴婢二百人，水碾一具，田百

襄皇帝。“祖宗之称，付外，速议以闻。”辛酉，尊王太后为
皇太后。乙丑，诏“降魏朝封爵各有差，其信都从义及
宣力霸朝者及西来人，并武定六年以来南来投化
者，不在降限。”辛未，遣大使于四方，观察风俗，问民疾
苦，严勒长吏，厉以廉平，兴利除害，务存安静。若法有
不便于时，政有未尽于事者，具条得失，还以奏闻。甲
戌，迁神主于太庙。六月己卯，高丽遣使朝贡。辛巳，诏
曰：“顷者风俗流宕，浮竞日滋，家有吉凶，务求胜异。婚
姻丧葬之费，车服饮食之华，动竭岁资，以营日富。又
奴仆带金玉，婢妾衣罗绮，始以创出为奇，后以过前
为丽，上下贵贱，无复差等。今运属惟新，思蠲往弊，反
朴还淳，纳民轨物，可量事具立条式，使俭而获中。”又
诏封崇圣侯，邑一百户，以奉孔子之祀，并下鲁郡以
时修治庙宇，务尽褒崇之至。诏分遣使人致祭于五
岳四渎。其尧祠、舜庙，下及孔父、老“君等，载于祀典者，
咸秩罔遗。”诏曰：“冀州之渤海、长乐二郡，先帝始封之
国，义旗初起之地。并州之太原，青州之齐郡，霸业所
在，王命是基，君子有作，贵不忘本。思申恩洽，蠲复田
租。齐郡、渤海可并复一年，长乐复二年，太原复三年。”
诏故太傅孙腾、故太保尉景、故大司马娄昭、故司徒
高昂、故尚书左仆“射慕容绍宗、故领军万俟干、故定
州刺史段荣、故御史中尉刘贵、故御史中尉窦泰、故
殷州刺史刘丰、故济州刺史蔡儁等，并左右先帝，经
赞皇基，或不幸早徂，或殒身王事，可遣使者就墓致
祭，并抚问妻子，慰逮存亡。”又诏封宗室高岳为清河
王，高隆之为平原王，高归彦为平秦王，高思宗为上
洛王，高长弼为广武王，高普为武兴王，高子瑗为平
昌王，高显国为襄乐王，高叡为赵郡王，高孝绪为循
城王。又诏封功臣厍狄干为章武王，斛律金为咸阳
王，贺拔仁为安定王，韩轨为安德王，可朱浑道元为
扶风王，彭乐为陈留王，潘相乐为河东王。癸未，诏封
诸弟青州刺史浚为永安王，尚书左仆“射淹为平阳
王，定州刺史浟为彭城王；仪同三司演为常山王，冀
州刺史涣为上党王；仪同三司淯为襄城王；仪同三
司湛为长广王，湝为任城王，湜为高阳王，济为博陵
王，凝为新平王，润为冯翊王，洽为汉阳王。”丁亥，诏“立
王子殷为皇太子，王后李氏为皇后。”庚寅，诏“以太师
厍狄干为太宰，司徒彭”乐为太尉，司空潘相乐为司
徒，开府仪同三司司马子如为司空。辛卯，以前太尉、
清河王岳为使持节、骠骑大将军、司州牧。壬辰，诏曰：
“自今已后，诸有文启论事，并陈要密，有司悉为奏闻。”
己亥，以皇太子初入东宫，赦畿内及并州死罪已下，
馀州死降、徒流已下一皆原免。秋七月辛亥，诏尊文
襄妃元氏为文襄皇后，宫曰静德。又诏封文襄皇帝
子孝琬为河间王，孝瑜为河南王。乙卯，以尚书令、平
原王隆之录尚书事，尚书左仆射、平阳王淹为尚书
令。又诏曰：“古人鹿皮为衣，书囊成帐，有怀盛德，风流
可想。其魏御府所有珍奇杂彩，常所不给人者，徒为
畜积，命宜悉出送内后园，以供七日宴赐。”八月，诏：“郡
国修立黉序，广延髦儁，敦述儒风。其国子学生，亦仰
依旧铨补，服膺师说，研习礼经。往者文襄皇帝所建
蔡邕《石经》五十二枚，即宜移置学馆，依次修立。”又诏
曰：“有能直言正谏，不避罪辜，謇謇若朱云，谔谔若周
舍，开朕意，沃朕心，弼于一人，利兼百姓者，必当宠以
荣禄，待以不次。”又曰：“诸牧民之官，仰专意农桑，勤心
劝课，广收天地之利，以备水旱之灾。”庚寅，诏曰：“朕以
虚寡，嗣弘王业，思所以赞扬盛绩，播之万古。虽史官
执笔，有闻无坠，犹恐绪言遗美，时或未书。在位王公
文武大小，降及民庶，爰至僧徒，或亲奉音旨，或承传
傍说，凡可载之文籍，悉宜条录封上。”甲午，诏曰：“魏世
议定《麟趾格》，遂为通制。官司施用，犹未尽善，可令群
官更加论究，适治之方，先尽要切，引纲理目，必使无
遗。”九月癸丑，以散骑常侍、车骑将军、领东裔校尉、辽
东郡开国公、高丽王成为使持节、侍中、骠骑大将军、
领护东裔校尉，王公如故。诏梁侍中、使持节、假黄钺、
都督中外诸军事、大将军、承制邵陵王萧纶为梁王。
庚午，帝如晋阳，拜辞山陵。是日，皇太子入居凉风堂，
监总国事。冬十月己卯，备法驾，御金辂，入晋阳宫，朝
皇太后于内殿。辛巳，曲赦并州太原郡晋阳县及相
国府四狱囚。癸未，茹茹国遣使朝贡。乙酉，以特进元
韶为尚书左仆射，并州刺史段韶为尚书右仆射。景
戌，吐谷浑国遣使朝贡。壬辰，罢相国府，留骑兵，外兵
曹各立一省，别掌机密。十一月，周文帝率众至陕城，
分骑北渡至建州。甲寅，梁湘东王萧绎遣使朝贡。景
寅，帝亲戎出次城东，周文帝闻帝军容严盛，叹曰：“高
欢不死矣！”遂退师。庚午，还宫。十二月丁丑，茹茹、厍莫
奚国并遣使朝贡。辛丑，帝至自晋阳。

二年春正月丁未，梁湘东王萧绎遣使朝贡。辛亥，有
事于圆丘，以神武皇帝配。癸亥，亲耕籍田于东郊。乙
酉，前黄门侍郎元世宝、通直散骑侍郎彭贵平谋逆免死，配边，有事于太庙。甲戌，帝汎舟于城东。二月壬
辰，太尉彭乐谋反，伏诛。壬寅，茹茹国遣使朝贡。三月
丙午，襄城王淯薨。己未，诏梁承制湘东王绎为梁使
持节、假黄钺、相国，建梁台，总百揆承制。梁交州刺史
李景盛、梁州刺史马嵩仁、义州刺史夏侯珍洽、新州
刺史李汉等并率州内附。庚申，司空司马子如坐事
免。夏四月壬辰，梁王萧绎遣使朝贡。闰月乙丑，室韦
国遣使朝贡。五月丙戌，合州刺史斛斯显攻克梁历
阳镇。丁亥，高丽国遣使朝贡。是月，侯景废《梁𥳑文》，立
萧栋为主。六月庚午，以前司空司马子如为太尉。七
月壬申，茹茹遣使朝贡。癸酉，行台郎邢景远破梁龙
安戍，获镇城李洛文。己卯，改显阳殿为昭阳殿。九月
壬申，诏免诸伎作屯牧杂色役隶之徒为白户。癸巳，
帝如赵、定二州，因如晋阳。冬十月戊申，起宣光、建始、
嘉福、仁寿诸殿。庚申，萧绎遣使朝贡。丁卯，文襄皇帝
神主入于庙。十一月，侯景废梁主，僭即伪位于建邺，
自称曰汉。十二月，中山王立。

三年春正月丙申，帝亲讨厍莫奚于代郡，大破之，获
杂畜十馀万，分赉将士各有差，以奚口付山东为民。
二月，茹茹主阿那瓌为突厥所破，瓌自杀，其太子庵
罗辰及瓌从弟登注、俟利发、注子厍提并拥众来奔。
茹茹馀众立注次子铁伐为主。辛丑，契丹遣使朝贡。
三月戊子，以司州牧、清河王岳为使持节、南道大都
督，司徒潘相乐为使持节、东南道大都督，及行台辛
术率众南伐。癸巳，诏进梁王萧绎为梁主。夏四月壬
申，东南道行台辛术于广陵送传国玺。甲申，以吏部
尚书杨愔为尚书右仆射。丙申，室韦国遣使朝贡。六
月乙亥，清河王岳等班师。丁未，帝至自晋阳。乙卯，帝
如晋阳。九月辛卯，帝自并州幸离石。冬十月乙未，至
黄栌岭，仍起长城，北至社干戍四百馀里，立三十六
戍。十一月辛巳，梁主萧绎即帝位于江陵，是为元帝，
遣使朝贡。十二月壬子，帝还宫。戊午，帝如晋阳。
四年春正月丙子，山寇围离石。戊寅，帝讨之，未至，寇
已逃窜，因巡三堆戍，大狩而归。戊寅，厍莫奚遣使朝
贡。己丑，改铸新钱，文曰“常平五铢。”二月，送茹茹主铁
伐登注及子厍提还北。铁伐寻为契丹所杀，国人复
立登注为主，仍为其大人阿富提等所杀，国人复立
厍提为主。夏四月戊戌，帝还宫。戊午，西南有大声如
雷。五月庚午，帝校猎于林虑山。戊子，还宫。九月，契丹
犯塞。壬午，帝北巡冀、定、幽、安，仍北讨契丹。冬十月丁
酉，帝至平州，遂从西道趣长堑。诏司徒潘相乐率精
骑五千，自东道趣青山。辛丑，至白狼城。壬寅，经昌黎
城。复诏安德王韩轨率精骑四千东趣，断契丹走路。
癸卯，至阳师水，倍道兼行，掩袭契丹。甲辰，帝亲逾山
岭，为士卒先，指麾奋击，大破之，掳获十万馀口，杂畜
数十万头。乐又于青山大破契丹别部，所掳生“口，皆
分置诸州。”是行也，帝露头袒膊，昼夜不息，行千馀里，
唯食肉饮水，壮气弥厉。丁未，至营州。丁巳，登碣石山，
临沧海。十一月己未，帝自平州遂如晋阳。闰月壬寅，
梁帝遣使来聘。十二月己未，突厥复攻茹茹，茹茹举
国南奔。癸亥，帝自晋阳北讨突厥，迎纳茹茹，乃废其
主厍提，立阿那瓌子庵罗辰为主，置之《马邑州》，给其
禀饩缯帛。亲追突厥于朔州，突厥请降，许之而还。于
是贡献相继。

五年春正月癸巳，帝讨山寇，从离石道。遣太师、咸阳
王斛律金从显州道，常山王演从晋州道，犄角夹攻，
大破之，斩首数万，获杂畜十馀万。道平石楼。石楼绝
险，自魏世所不能至，于是远近山寇，莫不慑服。是月，
周文帝废西魏主，立齐王廓，是为恭帝。三月，茹茹庵
罗辰叛。帝亲讨，大破之，辰父子北遁。太保贺拔仁坐
违节度，除名。夏四月，《茹茹》寇肆州。丁巳，帝自晋阳讨
之，至恒州黄瓜堆，众骑散走。时大军已还，帝率麾下
千馀骑，遇《茹茹》别部数万，四面围逼。帝神色自若，指
画形势，敌众披靡，遂纵兵溃围而出。敌不退走，追击
之，伏尸二十里，获《庵罗辰》妻子及生口三万馀人。五
月丁亥，地豆于、契丹等国并遣使朝贡。丁未，北讨茹
茹，大破之。六月，茹茹率部众东徙，将南侵。帝率轻骑
于金山下邀击之，茹茹闻而远遁。秋七月戊子，肃慎
遣使朝贡。壬辰，降罪人。庚戌，帝至自北伐。八月丁巳，
突厥遣使朝贡。庚子，以司州牧、清河王岳为太保，司
空尉粲为司徒，太子太师侯莫陈相为司空，尚书令、
平阳王淹录尚书事，常山王演为尚书令，中书令、上
党王涣为尚书左仆射。乙亥，仪同三司元旭以罪赐
死。丁丑，帝幸晋阳。己卯，开府仪同三司、录尚书事、平
原王高隆之薨。是月，诏“常山王演、上党王涣、清河王
岳、平原王段韶等率众于洛阳西南筑伐恶城、新城、
严城、河南城。”九月，帝亲自临幸，欲以致周师。周师不
出，乃如晋阳。冬十月，西魏伐梁元帝于江陵，诏清河
王岳、河东王潘相乐、平原王段韶等率众救之，未至
而江陵陷。梁元帝为西魏将于谨所杀。梁将王僧辩
在建康，共推晋安王萧方智为太宰、都督中外诸军承制置百官。十二月庚申，帝北巡，至《达速岭》，览山川
险要，将起长城。

六年春正月壬寅，清河王岳以众军渡江，克夏首，送
梁郢州刺史陆法和。诏以梁散骑常侍、贞阳侯萧明
为梁王，遣尚书左仆射、上党王涣率众送之。二月甲
子，以陆法和为使持节、都督荆雍江巴梁益湘万交
广十州诸军事、太尉公、大都督、西南道大行台；梁镇
北将军、侍中、荆州刺史宋茝为使持节、骠骑大将军、
郢州刺史。甲戌，上党王涣克谯郡。三月丙戌，上党王
涣克东关，斩梁将裴之横，俘斩数千。景申，帝至自晋
阳。封世宗二子：孝珩为广宁王，延宗为安德王。戊戌，
帝临昭阳殿听狱决讼。夏四月庚申，帝如晋阳。丁卯，
仪同萧轨克梁晋熙城，以为江州。戊寅，突厥遣使朝
贡。梁反人李山花自号“天子”，逼鲁山城。五月乙酉，镇
城李仲偘击斩之。庚寅，帝至自晋阳。萧明入于建邺。
丁未，茹茹遣使朝贡。六月壬子，诏曰：“梁国遘祸，主丧
臣离，逖彼炎方，尽生荆棘。兴亡继绝，义在于我。纳以
长君，拯其危弊。比送梁主，已入金陵。藩礼既修，分义
方笃。《越鸟》之思，岂忘南枝。凡是梁民，宜听反国，以礼
发遣。”丁卯，帝如晋阳。壬申，亲讨茹茹。甲戌，诸军大会
于祁连池。乙亥，出塞至厍狄谷，百馀里内无水泉，六
军渴乏，俄而大雨。戊寅，梁主萧明遣其子章、兼侍中
袁泌、兼散骑常侍杨𥙿奉表朝贡。秋，七月己卯，帝顿
白道，留辎重，亲率轻骑五千追茹茹。壬午，及于怀朔
镇。帝躬当矢石，频大破之，遂至沃野，获其俟利蔼焉
力娄“阿帝吐头发郁久闾壮延等，井口二万馀，牛羊
数十万头。”茹茹俟利郁久闾、李家提率部人数百降。
壬辰，帝还晋阳。九月乙卯，帝至自晋阳。冬十月，梁将
陈霸先袭王僧辩，杀之，废萧明，复立萧方智为主。辛
亥，帝如晋阳。十一月丙戌，高丽遣使朝贡。梁秦州刺
史徐嗣辉、南豫州刺史任约等袭据石头城，并以州
内附。壬辰，大都督萧轨率众至江，遣都督柳达摩等
渡江，镇石头。东南道行台赵彦深获秦郡等五城，户
二万馀，所在安辑之。己亥，太保、司州牧、清河王岳薨。
是月，柳达摩为霸先攻逼，以石头降。十二月戊申，厍
莫奚遣使朝贡。是年，发夫一百八十万人筑长城，自
幽州北夏口至恒州九百馀里。

七年春正月甲辰，帝至自晋阳，于邺城西马射，大集
众庶而观之。二月辛未，诏常山王演等于凉风堂读
《尚书》奏，按论定得失，帝亲决之。三月丁酉，大都督萧
轨等率众济江。夏四月乙丑，仪同娄叡率众讨鲁阳
蛮，大破之。丁亥，诏造金华殿。五月景申，汉阳王洽薨。
是月，帝以肉为断慈，遂不复食。六月乙卯，萧轨等与
梁师战于锺山之西，遇霖雨失利，轨及都督李希光、
王敬宝、东方老军司裴英起并没，士卒散还者十二
三。乙丑，梁湘州刺史王琳献驯象。是年，修广三台宫
殿。秋七月己亥，大赦天下。八月庚申，帝如晋阳。九月
甲辰，厍莫奚遣使朝贡。冬十月丙戌，契丹遣使朝贡。
是月，发山东寡妇二千六百人以配军士，有夫而滥
夺者五分之一。是月，周文帝殂。十一月壬子，诏曰：“崑
山作镇，厥号神州；瀛海为池，是称赤县。蒸民乃粒，司
牧存焉。王者之制，沿革迭起，方割成灾，肇分十二。水
土既平，还复九州，道或繁简，义在通时，殷因于夏，无
所改作。然则日月躔于天次，王公国于地野，皆所以
上叶元仪，下符川岳。”逮于秦政，鞭挞区宇，罢侯置守，
天下为家。洎两汉承基，曹、马属统，其间损益，难以胜
言。魏自孝昌之季，数锺浇否，禄去公室，政出多门，衣
冠道尽，黔首涂炭。铜马、铁胫之徒，黑山、青犊之侣，枭
张晋、赵，豕突燕、秦，纲纪从兹而颓，彝章因此而紊。是
使豪家大族，鸠率乡部，托迹勤王，规自署置。或外家
公主，女谒内成，昧利纳财，启立州郡，离大合小，本逐
时宜，剖竹分符，盖不获已。牧守令长，虚增其数，求功
录实，谅足为烦，损害公私，为弊殊久。既乖为政之礼，
徒有驱羊之费，自尔因循，未遑删改。朕寅膺宝历，恭
临八荒，建国经野，务存简易。将欲镇躁归静，反薄还
淳，苟失其中，理从刊正。傍观旧史，逖听前“言。周曰成
康，汉称文景，编户之多，古今为最。而丁口减于畴日，
守令倍于昔辰，非所以驭俗调风，示民轨物。且五岭
内宾，三江回化，拓土开疆，利穷南海。但要荒之所，旧
多浮伪，百室之邑，便立州名，三户之民，空张郡目。譬
诸木犬，犹彼泥龙，循名督实，事归乌有。今所并省，一
依别制。”于是并省三州一百五十三，郡五百八十九，
县三、镇二十六戍，又制刺史令尽行兼，不给干物。十
二月，西魏相宇文觉受魏禅。先是，自西河总秦戍，筑
长城，东至于海，前后所筑，东西凡三千馀里，率十里
一戍，其要害置州镇凡二十五所。

八年春三月，大热，人或暍死。夏四月庚午，诏“诸取虾
蟹蚬蛤之类，悉令停断，唯听捕鱼。”乙酉，诏“公私鹰鹞
俱亦禁绝。”以太师、咸阳王斛律金为右丞相，前大将
军、扶风王可朱浑道元为太傅，开府仪同三司贺拔
仁为太保，尚书令、常山王演为司空，录尚书事、长广王湛为尚书令，尚书右仆射杨愔为尚书左仆射。以
并省尚书右仆射崔暹为尚书右仆射，上党王涣录
尚书事。是月，帝在城东马射，敕“京师妇女悉赴观，不
赴者罪以军法”，七日乃止。五月辛酉，冀州民刘向于
京师谋逆，党与皆伏诛。秋八月己巳，厍莫奚遣使朝
贡。庚辰，诏“丘郊禘祫、时祀，皆仰市取少牢，不得剖割。
有司监视，必令丰备。农社、先蚕，酒肉而已。雩禖风雨，
司民司禄，灵星杂祀，果饼酒脯。唯当务尽诚敬，义同
如在。”自夏至九月，河北六州、河南十二州、畿内八郡
大蝗。是月，飞至京师，蔽日，声如风雨。甲辰，诏“今年遭
蝗之处免租。”是月，周冢宰宇文护杀其主闵帝，而立
帝弟毓，是为明帝。冬十月乙亥，陈霸先弑其主方智
自立，是为陈武帝。遣使称藩朝贡。是年，于长城内筑
重城，自库洛拔而东，至于坞纥戍，凡四百馀里。
九年春二月丁亥，降罪人。己丑，诏“限仲冬一月燎野，
不得他时行火，损昆虫草木。”三月丁酉，帝至自晋阳。
夏四月辛巳，大赦。是夏大旱，帝以祈雨不应，毁西门
豹祠，掘其冢。山东大蝗，差夫役捕而坑之。是月，北豫
州刺史司马消难以城叛入于周。五月辛巳，尚书令、
长广王湛录尚书事，骠骑大将军、平秦王归彦为尚
书左仆射。甲辰，以前尚书左仆射杨愔为尚书令。六
月乙丑，帝自晋阳北巡。己巳，至祁连池。戊寅，还晋阳。
秋七月辛丑，给“京畿老人刘奴等九百四十三人版
职及杖帽各有差。戊申，诏赵、燕、瀛、定、南营五州及司
州广平、清河二郡，去年螽涝损田，兼春夏少雨，苗稼
薄者，免今年租赋。”八月乙丑，帝至自晋阳。甲戌，帝如
晋阳。是月，陈江州刺史沈泰以三千人内附。先是，发
丁匠三十馀万，营三台于邺下，因其旧基而高博之，
大起宫室及游豫园。至是，三台成。改铜爵曰金凤，金
兽曰圣应，冰井曰崇光。十一月甲午，帝至自晋阳，登
三台，御乾象殿，朝燕群臣，并命赋诗。以新宫成。丁酉，
大赦，内外文武并进一大阶。丁巳，梁湘州刺史王琳
遣使请立萧庄为梁王，仍以江州内属，令庄居之。十
二月癸酉，诏梁王萧庄为梁王，进居九派。戊寅，以太
傅可朱浑道元为太师，司徒尉粲为太尉，冀州刺史
段韶为司空、录尚书事，常山王演为大司马，录尚书
事，长广王湛为司徒。是月，起“大庄严寺。”是年，杀永安
王浚、上党王涣。

十年春正月戊戌，以司空侯莫陈相为大将军。甲寅，
帝如辽阳甘露寺。乙卯，诏于麻城置卫州。二月丙戌，
帝于甘露寺禅居深观，唯军国大政奏闻。三月戊戌，
以侍中高德政为尚书右仆射。丙辰，帝至自辽阳。是
月，梁主萧庄至郢州，遣使朝贡。闰四月丁酉，以司州
牧、彭城王浟为司空，侍中高阳王湜为尚书右仆射。
乙巳，以司空、彭城王浟兼太尉。封皇子绍廉为长乐
郡王。五月癸未，诛始平公元世、东平公元景式等二
十五家，特进元韶等十九家，并令禁止。六月，陈武帝
殂兄子蒨立，是为文帝。秋八月戊戌，封皇太子绍义
为广阳郡王，以尚书右仆射、河间王孝琬为尚书左
仆射。癸卯，诏“诸军民或有父祖改姓，冒入元氏；或假
托携认，妄称姓元者，不问世数远近，悉听改复本姓。”
九月己巳，帝如晋阳。是月，使郦怀则、陆世惠使于萧
庄。冬十月甲午，帝暴崩于晋阳宫德阳堂，时年三十
一。遗诏：“凡诸凶事，一依俭约。三年之丧，虽曰达礼，汉
文革刱，通行自昔，义有存焉，同之可也。丧月之断，限
以三十六日。嗣主百寮，内外遐迩，奉制割情，悉从公
除。”癸卯，发丧，敛于宣德殿。十一月辛未，梓宫还京师。
十二月乙酉，殡于太极前殿。

乾明元年二月丙申，葬于武宁陵。谥曰“文宣皇帝”，庙
号威宗。武平初，又改为文宣，庙号显祖。帝少有大度，
志识沉敏，外柔内刚，果敢能断，雅好吏事，测始知终，
理剧处繁，终日不倦。初践大位，留心政术，以法驭下，
公道为先。或有违犯宪章，虽密戚旧勋，必无容舍。内
外清靖，莫不祗肃。至于军国几策，独决怀抱，规模宏
远，有人君大略。又以三方鼎峙，诸夷未宾，修缮甲兵，
简练士卒，左右宿卫，置百保。军士每临行阵，亲当矢
石，锋刃交接，唯恐前敌之不多，屡犯艰危，常致克捷。
尝于东山游䜩，以关陇未平，投杯震怒，召魏收于御
前立为诏书，宣示远近，将事西伐。是岁周文帝殂，西
人震恐，常为度陇之计。既征伐四克，威振戎夏。六七
年后，以功业自矜，遂留连耽湎，肆行淫暴。“或躬自鼓
舞，歌讴不息，从旦通宵，以夜继昼。或袒露形体，涂傅
粉黛，散发胡服，杂衣锦彩，拔刃张弓，游于市肆勋戚
之第，朝夕临幸。时乘馲驼牛驴，不施鞍勒。盛暑炎赫，
隆冬酷寒，或日中暴身去衣，驰骋从者不堪，帝居之
自若，亲戚贵臣，左右”近习，侍从错杂，无复差等。征集
淫妪，分付从官，朝夕临视，以为娱乐。凡诸杀害，多令
支解，或焚之于火，或投之于河。沉酗既久，弥以狂惑。
至于末年，每言“见诸鬼物”，亦云“闻异音声”，情有“芥，
必在诛戮。”诸元宗室，咸加屠剿。永安、上党，并致冤酷。

三台大光殿上以鐻鐻都督穆嵩，遂至于死。又尝幸
开府，暴显家有都督韩悊无罪，忽于众中唤出斩之。
其馀酷滥，不可胜纪。朝野憯憎，各怀怨毒。而素以严
断临下，加之默识强记，百寮战栗，不敢为非。文武近
臣，朝不谋夕，又多所营缮，百役繁兴，举国骚扰，公私
劳弊。凡诸赏赉，无复节限，府藏之积，遂至空虚。自皇
太后诸王及内外勋旧，愁惧危悚，计无所出，暨于末
年，不能进食，唯数饮酒，麹糵成灾，因而致毙。
《论》曰：“高祖平定四海，威权延世，迁邺之后”，虽主器有
人，号令所加，政皆自出。显祖因循鸿业，内外协从，自
朝及野，群心属望。东魏之地，举世乐推，曾未期月，元
运集己。始则存心政事，风化肃然，数年之间，翕斯致
治。其后纵酒肆欲，事极猖狂，昏邪残暴，近世未有。飨
国弗永，实由斯疾，后嗣殄绝，固亦馀殃者也。

### 废帝本纪

按《北齐书废帝本纪》，废帝殷，字正道，文宣帝之长子
也。母曰李皇后。天保元年，立为皇太子，时年六岁。性
敏慧，初学反语，于“迹”字下注云：“‘自反。”时侍者未达其
故，太子曰：“迹’字足傍亦为迹，岂非自反邪？”尝宴北宫，
独令河间王勿入，左右问其故，太子曰：“世宗遇贼处，
河间王复何宜在此？”文宣每言太子得汉家性质，不
“似我。”欲废之，立太原王。初，诏国子博士李宝鼎傅之。
宝鼎卒，复诏国子博士邢峙侍讲。太子虽富于春秋，
而温裕开朗，有人君之度，贯综经业，省览时政，甚有
美名。七年冬，文宣召朝臣文学者及礼学官于宫宴
会，令以经义相质，亲自临听，太子手笔措问，在坐莫
不叹美。九年，文宣在晋阳，太子监国，集诸儒讲《孝经》，
令杨愔传旨，谓国子助教许散愁曰：“先生在世，何以
自资？”对曰：“散愁自少以来，不登娈童之床，不入季女
之室，服膺简策，不知老之将至。平生素怀，若斯而已。”
太子曰：“颜子缩屋称贞，柳下妪而不乱，未若此翁白
首不娶者也。”乃赉绢百疋。后文宣登凤台，召太子使
手刃囚，太子恻然有难色，再三不断其首。文宣怒，亲
以马鞭撞太子三下，由是气悸语吃，精神时复昏扰。
十年十一月，文宣崩。癸卯，太子即帝位于晋阳宣德
殿，大赦。内外百官，普加汎级。亡官失爵，听复资品。庚
戌，尊皇太后为太皇太后，皇后为皇太后。诏“九州军
人七十已上，授以版职，武官年六十已上及癃病不
堪驱使者，并皆放免。土木营造金铜铁诸杂作工，一
切停罢。”十一月乙卯，以右丞相、咸阳王斛律金为左
丞相，以录尚书事、常山王演为太傅，以司徒、长广王
湛为太尉；以司空段韶为司徒，以平阳王淹为司空，
高阳王湜为尚书左仆射，河间王孝琬为司州牧，侍
中燕子献为右仆射。戊午，分命使者巡省“四方，求政
得失，省察风俗，问人疾苦。”十二月戊戌，改封“上党王
绍仁为渔阳王，绍义为范阳王，长乐王绍廉为陇西
王。”是岁，《周武成》元年。

乾明元年庚辰春正月癸丑朔，改元。己未，诏宽徭赋。
癸亥，高阳王湜薨。是月，车驾至自晋阳。癸亥，以太傅、
常山王演为太师、录尚书事；以太尉、长广王湛为大
司马，并省录尚书事。以尚书左仆射、平秦王归彦为
司空，赵郡王叡为尚书左仆射。诏“诸元良口配没宫
内及赐人者，并放免。”甲辰，帝幸芳林园，亲录囚徒，死
“罪已下，降免各有差。”乙巳，太师、常山王演矫诏诛尚
书令杨愔，尚书左仆射燕子献、领军大将军可朱浑
天和、侍中宋钦道、散骑常侍郑子默。戊申，以常山王
演为大丞相、都督中外诸军、录尚书事，以大司马、长
广王湛为太傅、京畿大都督；以司徒段韶为大将军，
以前司空、平阳王淹为太尉，以司空、平秦王归彦为
司徒，彭城王浟为尚书令。又以高丽王世子汤为使
持节、领东裔校尉、辽东郡公、高丽王。是月，王琳为陈
所败，萧庄自拔至和州。三月甲寅，诏“军国事皆申晋
阳，禀大丞相、常山王规笇。”壬申，封文襄第二子孝珩
为广宁王，第三子长恭为兰陵王。夏四月癸亥，诏“河
南定、冀、赵、瀛、沧、南胶、光、青九州，往因螽水，颇伤时稼，
遣使分涂赡恤。”是月，周明帝崩。五月壬子，以开府仪
同三司刘洪徽为尚书右仆射。秋八月壬午，太皇太
后令废帝为济南王，令食一郡，以大丞相、常山王演
入纂大统。是日，王居别宫。皇建二年九月，殂于晋阳，
年十七。帝聪慧夙成，宽厚仁智，天保间雅有令名。及
承大位，杨愔、燕子献、宋钦道等同辅。以常山王地亲
望重，内外畏服。加以文宣初崩之日，太后本欲立之，
故愔等并怀猜忌。常山王忧怅，乃白太后诛其党。时
平秦王归彦亦预谋焉。皇建二年秋，天文告变，归彦
虑有后害，仍白孝昭，以王当咎，乃遣归彦驰驿至晋
阳宫杀之。王薨后，孝昭不豫，见文宣为祟，孝昭深恶
之，厌胜术备设而无益也。薨三旬而孝昭崩。大宁二年，葬于武宁之西北，谥闵悼王。初，文宣命邢邵制帝
名殷，字正道。帝从而尤之曰：“殷家弟及正字一止，吾
身后儿不得也。”邵惧，请改焉。文宣不许，曰：“天也。”因谓
孝昭帝曰：“夺时但夺，慎勿杀也